《送朱镇山参政之河南二首 其一》
明代·胡直

翳翳广陌尘，伶伶羁客踪。羁客多感思，欲语谁将通。

夫子枉英盼，倾倒惬素衷。小言刺虮虱，高论破鸿濛。

沃若饮琼浆，心愉颜貌丰。云何疾乖违，飞旆指洛东。

眷兹春阳稚，玄阴荡回风。广望迷四野，沈忧不可穷。

焉能杂林鸟，奋翅起相从。

作者简介：（1517—1585）明江西泰和人，字正甫，号庐山。嘉靖三十五年进士。授刑部主事，官至福建按察使。少时专治古文，后从欧阳德及罗洪先学，以王守仁为宗。有《胡子衡齐》、《衡庐精舍藏稿》。